CELEX: 
Language: bg
Date: 2017-02-01 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2015/96 във връзка с изискванията по отношение на екологичните характеристики и характеристиките на задвижването на земеделските и горските превозни средства

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Понятието „земеделски и горски превозни средства“ обхваща широк спектър от различни видове превозни средства с най-малко две оси, например трактори с тясна колея, свръхшироки трактори, верижни трактори, земеделски ремаркета и сменяема прикачна техника, например дискови брани, фрезови култиватори, редосеялки и др.
            
            
               Изискванията за одобряване на типа, приложими за земеделските и горските превозни средства, са определени в Регламент (ЕС) № 167/2013
                  1
                и петте свързани с него акта (делегирани актове и актове за изпълнение).
            
            
               Целта на Европейската комисия е тракторите с тясна колея, оборудвани с двигатели с мощност в обхвата 56—130 kW, да бъдат съобразени своевременно с изискванията на етап V относно емисиите на замърсители от двигателите, посочени в Регламент (ЕС) 2016/1628
                  2
               , и в същото време да бъдат преодолени техническите трудности за постигане на етап IV за такива емисии.
            
            
               С настоящия акт се цели да се изменят член 11, параграф 4 и приложение V от Регламент (ЕС) 2015/96
                  3
               , като се определят изисквания за подходящ механизъм за гъвкавост за посочените по-горе трактори. Този механизъм за гъвкавост позволява на производителите на трактори да закупуват по време на определен етап по отношение на емисиите на замърсители от двигателя ограничено количество двигатели, които не отговарят на приложимите за този етап гранични стойности на емисиите, но са били одобрени в съответствие с изискванията на етапа, непосредствено  предшестващ приложимия етап.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               При подготовката на настоящия акт Комисията проведе подходящи консултации на експертно равнище, в които бяха обхванати заинтересовани страни от промишлеността, социални партньори и експерти от държавите членки.
            
            
               Настоящият акт беше предмет на обществена консултация чрез портала „По-добро регулиране“ от 2 декември 2016 г. до 30 декември 2016 г. Получените коментари бяха надлежно взети предвид.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               a)Правно основание
            
            
               Правното основание на настоящия делегиран акт е Регламент (ЕС) 167/2013 на Европейския парламент и на Съвета от 5 февруари 2013 година относно одобряването и надзора на пазара на земеделски и горски превозни средства, както е изменен с Регламент (ЕС) 2016/1628 на Европейския парламент и на Съвета от 14 септември 2016 година относно изискванията за граничните стойности на емисиите на газообразни и прахови замърсители и за одобряването на типа на двигателите с вътрешно горене за извънпътна подвижна техника.
            
            
               б)Избор на инструмент
            
            
               Подходящият инструмент за изменение на Регламент (ЕС) 2015/96 е регламент.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 1.2.2017 година
            
            
               за изменение на Делегиран регламент (ЕС) 2015/96 във връзка с изискванията по отношение на екологичните характеристики и характеристиките на задвижването на земеделските и горските превозни средства
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
         
         
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 167/2013 на Европейския парламент и на Съвета от 5 февруари 2013 година относно одобряването и надзора на пазара на земеделски и горски превозни средства
                  4
               , и по-специално член 19, параграф 6 от него,
            
            
               като има предвид, че:
            
            
               (1)Делегиран регламент (ЕС) 2015/96
                  5
                предвижда граничните стойности на емисиите, посочени като етап IIIB за двигателите със самовъзпламеняване с мощност в обхвата 56—130 kW, да се прилагат до 30 септември 2016 г. за одобряването на типа на земеделските и горските трактори от категории T2, T4.1 и C2, оборудвани с такива двигатели, и до 30 септември 2017 г. за пускането на пазара на такива трактори. Фаза IV, в която са предвидени по-строги гранични стойности на емисиите, отколкото във фаза IIIB, ще започне да се прилага на 1 октомври 2016 г. по отношение на одобряването на типа на посочените двигатели и оборудваните с тях трактори с тясна колея, и на 1 октомври 2017 г. по отношение на пускането на тези двигатели на пазара.
            
            
               (2)За да се предотврати определянето в законодателството на Съюза на технически изисквания, които все още не могат да бъдат изпълнени, и за да се избегнат ситуации, в които вече няма да е възможно земеделски и горски трактори от категории T2, T4.1 и C2, оборудвани с двигатели с мощност в обхвата 56—130 kW, да получават одобрения на типа, нито да бъдат пускани на пазара или пускани в експлоатация, е необходимо да се предвиди преходен период от една година. През този период тракторите ще могат все още да получават одобрение на типа, да бъдат пускани на пазара или пускани в употреба, ако отговарят на  граничните стойности на емисиите, предвидени за етап IIIB.
            
            
               (3)За да се даде възможност за плавен преход на промишлеността към прилагането на следващите етапи IV и V относно граничните стойности на емисиите на земеделските и горските трактори от категории T2, T4.1 и C2, оборудвани с двигатели с мощност в обхвата 56—130 kW, е необходимо условията за  прилагане на механизма за гъвкавост към тях да бъдат адаптирани и да се даде възможност стойностите за етап IV да се прилагат за по-голям процент от тези трактори.
            
            
               (4)Поради това Делегиран регламент (ЕС) 2015/96 следва да бъде съответно изменен.
            
            
               (5)Делегиран Регламент (ЕС) 2015/96 вече се прилага, а неговите изменения, осигуряващи плавен преход към прилагането на изискванията на етап IV за трактори от категории T2, T4.1 и C2, се прилагат и са задължителни от датата на започване на прилагането на този етап за такива трактори (30 септември 2016 г.) в резултат на изменението на Регламент (ЕС) № 167/2013 с Регламент (ЕС) 2016/1628 на Европейския парламент и на Съвета от 14 септември 2016 г. Поради това настоящият регламент следва да влезе в сила възможно най-бързо.
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
               
            
               Делегиран регламент (ЕС) 2015/96 се изменя, както следва:
            
            
               (1)В член 11 параграф 4 се заменя със следното:
            
            
               „4. За целите на одобряването на типа и пускането на пазара:
            
            
               а) датите, посочени в член 9, параграфи 3в и 3г от Директива 97/68/ЕО, се отлагат с 4 години за земеделските и горските превозни средства от категории T2, T4.1 и C2, определени в член 4, параграфи 3, 6 и 9 от Регламент (ЕС) № 167/2013;
            
            
               б) датите, посочени в член 9, параграф 4а от Директива 97/68/ЕО, се отлагат с 3 години за земеделските и горските превозни средства от категории T2, T4.1 и C2, определени в член 4, параграфи 3, 6 и 9 от Регламент (ЕС) № 167/2013;
            
            
               в) клаузите относно преходния период и освобождаването в член 9, параграф 4а и член 10, параграф 5 от Директива 97/68/ЕО и в член 39 от Регламент (ЕС) № 167/2013 също се отлагат с 3 години за земеделските и горските превозни средства от категории T2, T4.1 и C2, определени в член 4, параграфи 3, 6 и 9 от Регламент (ЕС) № 167/2013;“
            
            
               (1)В приложение V точка 1.1.1 се заменя със следното:
            
            
               „1.1.1. Броят на земеделските и горските превозни средства, пускани на пазара в рамките на механизма за гъвкавост за всяка категория двигатели, не трябва да надвишава 20 % от броя на годишно пусканите на пазара от съответния производител превозни средства с двигатели с мощност в съответния обхват (като годишният брой се изчислява като средна стойност от продажбите на пазара на Съюза за последните пет години). Без да се засяга първото изречение от настоящия параграф, само за тракторите от категории T2, T4.1 и C2, броят на превозните средства, пускани на пазара в рамките на механизма за гъвкавост на етап IV за всеки отделен обхват на мощност не трябва да надвишава 150 % от броя на годишно пусканите на пазара от съответния производител превозни средства с двигатели с мощност в съответния обхват (като годишният брой се изчислява като средна стойност от продажбите на пазара на Съюза за последните пет години). Когато даден производител на превозно средство е пускал на пазара на Съюза земеделски и горски превозни средства в продължение на по-малко от пет години, средната стойност се изчислява въз основа на действителния период, през който производителят е пускал земеделски и горски превозни средства на пазара на Съюза.“
            
            
               Член 2
               
            
               Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 1.2.2017 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  Регламент (ЕС) № 167/2013 на Европейския парламент и на Съвета от 5 февруари 2013 г. относно одобряването и надзора на пазара на земеделски и горски превозни средства (ОВ L 60, 2.3.2013 г., стр. 1).
               
               
                  
                     (2)
                  Регламент (ЕС) 2016/1628 на Европейския парламент и на Съвета от 14 септември 2016 г. относно изискванията за граничните стойности на емисиите на газообразни и прахови замърсители и за одобряването на типа на двигателите с вътрешно горене за извънпътна подвижна техника, за изменение на регламенти (EС) № 1024/2012 и (EС) № 167/2013 и за изменение и отмяна на Директива 97/68/EО (ОВ L 252, 16.9.2016 г., стр. 53).
               
               
                  
                     (3)
                  Делегиран регламент (ЕС) 2015/96 на Комисията от 1 октомври 2014 г. за допълнение на Регламент (ЕС) № 167/2013 на Европейския парламент и на Съвета във връзка с изискванията по отношение на екологичните характеристики и характеристиките на задвижването на земеделските и горските превозни средства (ОВ L 16, 23.1.2015 г., стр. 1).
               
               
                  
                     (4)
                  ОВ L 60, 2.3.2013 г., стр. 1.
               
               
                  
                     (5)
                  Делегиран регламент (ЕС) 2015/96 на Комисията от 1 октомври 2014 г. за допълнение на Регламент (ЕС) № 167/2013 на Европейския парламент и на Съвета във връзка с изискванията по отношение на екологичните характеристики и характеристиките на задвижването на земеделските и горските превозни средства (ОВ L 16, 23.1.2015 г., стр. 1).